“Donetsk xalq respublikasi” Kiyevni tinch aholiga nisbatan fosfor va kassetali bomba ishlatganlikda aybladi

Donetsk ayirmachilari Lugansk viloyatidagi Xryashchevatoye qishlog‘i qochoqlariga uyushtirilgan otishmaga daxli yo‘qligini ma’lum qildi. Bu haqda Euronews xabar bermoqda.

Kiyev hukumati avvalroq avtomobillarga “Grad” tizimlari orqali hujum qilinganini aytgan edi. Hujum natijasida o‘nlab kishi halok bo‘lgan, ayrimlar avtomobillarda yonib ketgan edi.
“Donetsk xalq respublikasi” a’zolari ularda “Grad” tizimili qurol yo‘qligini ta’kidlab, sodir bo‘lgan voqeada Ukraina armiyasini aybladi.
Ukraina Prezidenti Pyotr Poroshenko “Yollanganlar va terrorchilar — bu shaharlarning vaqtinchalik aholisi. Ularni mazkur shaharlar bilan hech nima bog‘lab turmaydi. Ahvol qanchalik yomon bo‘lsa, ular uchun shunchalik yaxshi. Ishonchim komilki, hujumga aynan jangarilar va ularning xorijlik himoyachilari javobgar”, — deb qayd etdi.
O‘z navbatida, Donetsk ayirmachilari Ukraina armiyasini tinch aholiga nisbatan qurolning taqiqlangan turlarini, jumladan, Dmitriyevka qishlog‘i va Mospino shahrida fosfor va  kassetali bomba ishlatganlikda aybladi.